Да прыезду гасцей чэмпіянату Гменск выглядаў, як цаца маляваная: прывезеныя з далёкіх ускраін свету сітайскія будаўнікі карыстаючыся прынцыпамі Ле Карбюзье, а таксама кардонам і вадкім тынкам, прыкрылі хмарачосамі старую забудову цэнтра. Пры сільным ветры хмарачосы варушыліся і рыпелі, але галоўны Зацвярджальнік абяцаў забяспечыць добрае надвор'е. На Гменскім моры паўстаў не адзін, а два марскія порты, а таксама аэрапорт, куды павінны былі, паводле пратаколу чэмпіяната,ухваленаму Зацвярджальнікам, прылятаць замежныя госці. Два белыя марскія лайнеры,купленыя ў тых жа сітайцаў (сума кантракту была абвешчана дзяржаўнай таямніцай),курсіравалі па складаным фарватары паміж двума портамі, пераадольваючы тайфуны і цунамі. Спецэфекты забяспечвалі аграпрамысловыя прадпрыемствы, раскіданыя па берагах Гменскага мора. Гменск паўставаў перад вачыма гасцей у смузе і блакітным тумане, памеры яго выдаваліся неабсяжнымі. Туман і памеры забяспечвалі прафесіяналы мясцовага тэлебачання і радыё.